ซิงเกอร์โละเจ๊งเกลี้ยงปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — “ซิงเกอร์” มองกำไรพุ่งปีนี้ ลั่นล้างขาดทุนสะสม 92 ล้านเกลี้ยง ล่อปันผลสูง ย้ำภัยแล้งไม่กระทบลูกค้าภูธรหนี้เสีย 
นายบุญยง ตันสกุล กรรมการผู้จัดการ บริษัท ซิงเกอร์ประเทศไทย (SINGER) เปิดเผยว่า บริษัทมั่นใจว่าจะสามารถล้างขาดทุนสะสมที่มีอยู่ 92 ล้านบาท ได้ทั้งหมดแน่นอนในปีนี้ โดยจะนำเงินที่ได้จากการดำเนินงานมาแก้ปัญหา และยืนยันที่จะเป็นหุ้นปันผลเหมือน 3 ปีก่อน
ปีนี้คาดว่าจะมีรายได้ประมาณ 2,000 ล้านบาท เติบโต 10% จากปีก่อนที่มีรายได้ 1,875 ล้านบาท ส่วนกำไรสุทธิก็จะมากกว่าปีก่อนที่ทำได้ทั้งหมด 36 ล้านบาท 
สำหรับสาเหตุที่มั่นใจว่ารายได้และกำไรจะเติบโต เพราะบริษัทได้ปรับแผนการทำธุรกิจใหม่จากเดิมที่ปล่อยสินเชื่อรถจักรยานยนต์ แต่ไม่ประสบความสำเร็จจึงลดสัดส่วนลง และหันไปต่อยอดสินค้าเครื่องใช้ไฟฟ้าและเพิ่มผลิตภัณฑ์อื่น เช่น เครื่องปรับอากาศ ตู้เติมเงินโทรศัพท์ และตู้แช่ไวน์แทน
นอกจากนี้ ได้ตั้งศูนย์พิจารณาและตรวจสอบลูกค้าก่อนปล่อยสินเชื่อ จึงทำให้หนี้ที่ไม่ก่อให้เกิดรายได้ลดลงมาอยู่ที่ 16% จากปี 2549 อยู่ที่ 30% 
ขณะที่เศรษฐกิจฟื้นตัวรัฐอัดงบไทยเข้มแข็งลงสู่ระบบและการที่บริษัทมีฐานลูกค้ากว่า 95% อยู่ต่างจังหวัดนั้น ก็จะทำให้มีการใช้จ่ายมากขึ้น 
ดังนั้น ปัญหาภัยแล้งก็ไม่น่าจะส่งผลกระทบ เพราะมีระบบชำระเงินที่ดีโดยลูกค้าชำระเงินเกินค่างวดอยู่แล้ว เสมือนเป็นการจ่ายค่างวดที่ต้องชำระปกติได้นานถึง 34 เดือน และปัญหาการเมืองน่าจะกระทบในระยะสั้นๆ เท่านั้น
นายบุญยง กล่าวว่า ปีนี้จะใช้เงินลงทุน 120 ล้านบาท เพื่อเปิดสาขาใหม่ 10 แห่ง จะใช้เงิน 20 ล้านบาท และอีก 100 ล้านบาท จะใช้ทำการตลาดและมีแผนจะเพิ่มฐานบัญชีลูกค้าเป็น 2 แสนบัญชี จากปัจจุบันอยู่ที่ 1.7 แสนบัญชี
กรรมการผู้จัดการกล่าวถึงกรณีที่ผู้ถือหุ้นใหญ่ ได้ลดจำนวนการถือหุ้นลงจาก 48% เหลือ 43% เมื่อเดือน ธ.ค. 2552 มีส่วนช่วยเพิ่มสภาพคล่องให้กับหุ้นได้ในระดับหนึ่งเห็นได้จากปริมาณการซื้อขายหุ้นต่อวันจาก 23 แสนหุ้น เพิ่มเป็นล้านหุ้นแล้ว
เมื่อวันที่ 11 มี.ค.ที่ผ่านมา หุ้น SINGER ปิดที่ 1.64 บาท เพิ่มขึ้น 0.61% มีปริมาณหุ้นซื้อขาย 4.2 ล้านหุ้น